'Habitar-se': els collages de la fotògrafa Beatriz Dubois, al Mutuo | Barcelona Cultura
'Habitar-se': els collages de la fotògrafa Beatriz Dubois, al Mutuo
Les parets del Mutuo Centro de Arte acullen aquests dies una col·lecció de collages de la fotògrafa Beatriz Dubois. Del 2 a l'11 de març, veureu imatges que parlen d'arquitectura, però també de mons interiors.
Dubois, sí, practica la fotografia, tot i que després aquesta art li serveixi de punt de partida per a d'altres noves creacions que sovint prenen la forma del collage. Ja ho ha fet en sèries anteriors, en els quals combina imatges o bé hibrida imatges i pintures per tal d'obtenir resultats absolutament nous.
A Mutuo veurem un nou exemple dels seus collages. Tots ens parlen d'un mateix tema, tot i que amb dos matisos ben diferents. És cert que totes les peces fan referència al terme "habitar", d'aquí que molts dels collages que veurem siguin, de fet, una indagació sobre el tema de l'habitatge i, en concret, sobre la poderosa atracció que l'arquitectura exerceix sobre els éssers humans.
Així, podrem veure fotografies de vells edificis, monuments i carrers que deixen de ser espais deserts i oblidats en blanc i negre per trobar-se habitats per geometries de color que els atorguen una vida nova.
Paral·lelament, d'altres obres fan referència a la manera com homes i dones aprenem a "habitar-nos" a nosaltres mateixos, a adaptar-nos a les nostres condicions i particularitats, un pas imprescindible abans d'establir relacions amb d'altres o, dit d'una altra manera, de "rebre convidats"
Tot de retalls, descontextualitzats de la fotografia a la que pertanyien originalment, formen part d'aquest segon grup d'imatges, collages que formen imatges noves amb les quals l'autora parla del nostre jo interior.
Si voleu saber més sobre l'exposició i l'espai que l'acull, consulteu el Facebook de l'esdeveniment o bé el del Mutuo Centro de Arte.